TARYBOS REGLAMENTAS (EB) Nr. 729/2007
2007 m. birželio 25 d.
iš dalies keičiantis Reglamentą (EB) Nr. 1255/96, laikinai sustabdantį autonominių Bendrojo muitų tarifo muitų taikymą tam tikriems pramonės, žemės ūkio ir žuvininkystės produktams
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1)
Bendrija yra suinteresuota iš dalies arba visiškai sustabdyti autonominių Bendrojo muitų tarifo muitų taikymą tam tikriems naujiems produktams, neišvardytiems Reglamento (EB) Nr. 1255/96 (1) priede.
(2)
Kai kurie Reglamento (EB) Nr. 1255/96 priede išvardyti produktai turėtų būti išbraukti iš to priedo, kadangi Bendrija nebesuinteresuota jiems pratęsti autonominių Bendrojo muitų tarifo muitų taikymo sustabdymą arba kadangi būtina pakeisti produktų aprašymą siekiant atsižvelgti į techninį produktų tobulinimą ir ekonomines rinkos tendencijas.
(3)
Todėl produktai, kurių aprašymą būtina keisti, turėtų būti laikomi naujais produktais.
(4)
Priemonių galiojimo laikotarpis turėtų būti ribojamas, kad būtų galima atlikti šiuo laikotarpiu atskirų autonominių muitų taikymo sustabdymo atvejų ekonominius tyrimus. Patirtis parodė, kad būtina nustatyti Reglamente (EB) Nr. 1255/96 numatyto autonominių muitų taikymo sustabdymo galiojimo pabaigos datą siekiant užtikrinti, jog būtų atsižvelgiama į technologinius ir ekonominius pokyčius. Šios nuostatos neturėtų sutrukdyti anksčiau nutraukti tam tikras priemones arba pratęsti jų taikymą pasibaigus šiam laikotarpiui, jeigu pateikiamos ekonominės priežastys atsižvelgiant į Komisijos komunikate dėl autonominių muitų tarifų taikymo sustabdymo ir kvotų (2) nustatytus principus.
(5)
Todėl Reglamentas (EB) Nr. 1255/96 turėtų būti atitinkamai iš dalies pakeistas.
(6)
Atsižvelgiant į šio reglamento ekonominę svarbą, būtina remtis skubos pagrindais, numatytais prie Europos Sąjungos sutarties ir Europos Bendrijų steigimo sutarčių pridėto Protokolo dėl nacionalinių parlamentų vaidmens Europos Sąjungoje I.3 punkte.
(7)
Kadangi šis reglamentas turi būti taikomas nuo 2007 m. liepos 1 d., jis turėtų įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1255/96 priedas iš dalies keičiamas taip:
1)
įterpiami šio reglamento I priede išvardyti produktai kartu su atitinkamomis muito normomis ir galiojimo laikotarpiais;
2)
produktai, kurių KN ir TARIC kodai yra išvardyti šio reglamento II priede, išbraukiami kartu su atitinkamomis muito normomis ir galiojimo laikotarpiais.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2007 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2007 m. birželio 25 d.